ประกาศคณะกรรมการคุ้มครองข้อมูลเครดิต เรื่อง กำหนดให้ธุรกรรมแฟ็กเตอริงเป็นสินเชื่อ และให้นิติบุคคลผู้ประกอบธุรกิจแฟ็กเตอริงเป็นสถาบันการเงิน

ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
กำหนดให้ธุรกรรมแฟ็กเตอริงเป็นสินเชื่อ และให้นิติบุคคล
ผู้ประกอบธุรกิจแฟ็กเตอริงเป็นสถาบันการเงิน
 

อาศัยอำนาจตามความในมาตรา
๓ แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต (ฉบับที่ ๒) พ.ศ.
๒๕๔๙
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ ๑
ในประกาศนี้
ธุรกรรมแฟ็กเตอริง หมายความว่า
การที่ผู้ขายสินค้าหรือผู้ให้บริการตกลงโอนหรือจะโอนสิทธิได้รับชำระหรือที่จะได้รับชำระหนี้ทางการค้าที่ตนมีสิทธิจากผู้ซื้อสินค้าหรือผู้ใช้บริการ
ให้แก่บุคคลหนึ่งบุคคลใดหรือหลายคน
และบุคคลนั้นยินยอมชำระราคาเป็นเงินตามที่ตกลงกันให้แก่ผู้ขายสินค้าหรือผู้ให้บริการ
โดยจะบังคับสิทธิเรียกร้องในหนี้ดังกล่าวแก่ผู้ซื้อสินค้าหรือผู้ใช้บริการเพื่อการชำระหนี้ได้
และให้หมายความรวมถึงการโอนสิทธิในการได้รับชำระหรือจะได้รับชำระหนี้ทางการค้าในทอดต่อ
ๆ ไปด้วย
หนี้ทางการค้า หมายความว่า
หนี้เงินค่าสินค้าหรือบริการที่ต้องชำระอันเนื่องมาจากการขายสินค้าหรือการให้บริการ

ข้อ ๒
ให้ธุรกรรมแฟ็กเตอริงที่มีข้อตกลงให้ผู้ขายสินค้าหรือผู้ให้บริการหรือผู้โอนสิทธิในการได้รับชำระหรือที่จะได้รับชำระหนี้ทางการค้าในทอดหนึ่งทอดใดหรือหลายทอดต้องรับผิดชำระหนี้ทางการค้า
ในกรณีที่ผู้ซื้อสินค้าหรือผู้ใช้บริการไม่ชำระหนี้ทางการค้านั้นเป็นสินเชื่อตามพระราชบัญญัติการประกอบธุรกิจข้อมูลเครดิต
พ.ศ. ๒๕๔๕

ข้อ ๓
ให้นิติบุคคลผู้ประกอบธุรกิจแฟ็กเตอริงเป็นทางการค้าปกติเป็นสถาบันการเงินตามพระราชบัญญัติการประกอบธุรกิจข้อมูลเครดิต
พ.ศ. ๒๕๔๕
ผู้ประกอบธุรกิจแฟ็กเตอริงตามวรรคหนึ่งให้หมายความรวมถึงผู้ซึ่งรับโอนสิทธิในการได้รับชำระหรือที่จะได้รับชำระหนี้ทางการค้าในทอดต่อ
ๆ ไป จากผู้ประกอบธุรกิจแฟ็กเตอริงซึ่งรับโอนสิทธิดังกล่าวจากผู้ขายสินค้าหรือผู้ให้บริการด้วย

ข้อ ๔[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๑๕
มกราคม พ.ศ. ๒๕๕๒
ธาริษา วัฒนเกส
ประธานคณะกรรมการคุ้มครองข้อมูลเครดิต
























วฤษาย์/จัดทำ
๒๑ ตุลาคม ๒๕๕๒

จุฑามาศ/ปรับปรุง
๕ ตุลาคม ๒๕๕๙




[๑] ราชกิจจานุเบกษา
เล่ม ๑๒๖/ตอนพิเศษ ๒๔ ง/หน้า ๔๗/๑๓ กุมภาพันธ์ ๒๕๕๒